Fikret Abdić kandidat za Predsjedništvo BiH. 23/7/02 - 2002-07-23
Tako je odlučila Izborna Komisija BiH glasanjem pet naprema dva.
Izborna Komisija BiH ovjerila je kandidatske liste za sve izborne jedinice za opće oktobarske izbore. Uslove za kandidaturu od prijavljenih 7.192 ispunjava 7.188 kandidata. Izborna komisija, IK BiH potvrdila je i kandidaturu Fikreta Abdića za člana Predsjedništva BiH ispred Demokratske narodne zajednice (DNZ) BiH na općim oktobarskim izborima. Kako se navodi, odluka je usvojena sa pet glasova "za" i dva "protiv". Protiv kandidature su glasali predsjednica Komisije Lidija Korać i njen član Hilmo Pešić. Prema riječima predsjednice izborne komisije Lidije Korać, opredjeljujuće da se prihvati kandidatura Fikreta Abdića, onih koji su glasali "za" jeste da je od Centralnog nacionalnog biroa Republike Hrvatske, od Interpola RH došao dokumenat u kojem je jasno navedeno da je Fikret Abdić 7.6.2001. godine došao u Policijsku upravu Rijeka, dobrovoljno. To je, smatra ona, opredijelilo članove Izborne komisije, one koji su glasali "za" da donesu takvu odluku. Izborna komisija BiH usvojila je, nakon sastanka sa predstavnicima Asocijacije elektronskih medija, izmjene Pravila o medijskom predstavljanju političkih subjekata u izbornom periodu, saopćeno je iz ove komisije. Prema ovim izmjenama, komercijalni elektronski mediji nisu više obavezni emitirati spotove političkih stranaka. Ukoliko se odluče emitirati jedan spot, onda moraju emitirati spotove svih političkih subjekata koji im upute takav zahtjev. Izborna komisija BiH izmijenila je i odredbu koja se odnosi na političke debate. U skladu sa ovom izmjenom, svi elektronski mediji u BiH dužni su emitirati političke debate mjesec dana prije održavanja općih oktobarskih zbora.